钦定古今图书集成/理学汇编/文学典/第115卷 > 吴震元
## 钦定古今图书集成/理学汇编/文学典/第115卷 > 吴震元

按《苏州府志》：“震元，字长卿，太仓人。万历壬子举于乡。
壬戌谒选，得滦州知州，旋补德安通判。与李维桢、郝
敬游，受其藏书丹铅至再。时方追熊廷弼、杨涟赀产，
震元力庇之，各分俸周其子母。丁卯，升衡州同知，改
漳州。翰林黄道周少所许可，独喜震元，相与扬扢经
史，讲说《易》象，必达旦。壬申，海贼刘香入犯，檄震元守”
石美计擒之。癸酉春，红贼乱，震元守铜山，督将士力
战，拔黄斌卿于伍中往剿，大破之。丁父忧归。震元博
通经史，尤精谶纬推测。知崇祯十年以后，数当阳九，
喟然曰：“只今便高卧，已负半生闲。”因作《负半庵》，杜门
著述。周延儒强之出，不应。壬午病卒。震元读书，随手
评阅，不下万卷。著书有二十馀种：《宋相谱》编次二百
馀卷。